ET Euroopa Liidu Teataja C 376/8

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 376/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„SIERRA DE CÁDIZ”

EÜ nr: ES-PDO-0105-0219-10.03.2011

KGT ( ) KPN ( X )

1. Spetsifikaadi osa, mida muutmine hõlmab:

—  Nimetus — ☒ Kirjeldus — ☒ Geograafiline piirkond — ☒ Päritolu tõendamine — ☒ Tootmismeetod —  Seos piirkonnaga — ☒ Märgistamine — ☒ Riiklikud nõuded — ☒ Muu (täpsustada)

2. Muudatus(t)e liik:

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Punkt A „toote nimetus”:

Toote nimetust ei muudeta, kuid muudetakse selle esitamise viisi. Jäetakse ära sõnad „Denominación de Origen Protegida (DOP)” (kaitstud päritolunimetus (KPN)) ja säilitatakse üksnes nimetus „Sierra de Cádiz”, nii et see vastab määruse (EÜ) nr 510/2006 sätetele.

3.2. Punkt B „toote kirjeldus”:

Õli organoleptiliste omaduste kirjeldus viiakse vastavusse komisjoni 11. juuli 1991. aasta määrusega (EMÜ) nr 2568/91 ja selle hilisemate muudatustega, st komisjoni 4. juuli 2008. aasta määrusega (EÜ) nr 640/2008. Seetõttu tühistatakse organoleptilisel hindamisel kasutatav hinne 6,7, mis ei vasta kehtivatele õigusaktidele, ning kirjeldatakse omaduste „mõru” ja „terav” hindamist vastavalt nimetatud määrustes kehtestatule.

Jäetakse välja sortide kirjeldus; viimane ei ole täielik ja sortide täielik kirjeldus on tehnilistel põhjustel esitatud muudes dokumentides.

3.3. Punkt C „geograafiline piirkond”:

Praegusele piirkonnale lisatakse kolm sellega piirnevat omavalitsusüksust.

Taotlus lisada need kolm omavalitsusüksust praegusele määratletud geograafilisele piirkonnale põhineb asjaolul, et kõnealused omavalitsusüksused moodustavad ülejäänutega ühtse terviku kasutatavate sortide, viljelusmeetodite ja õli tootmise osas, samuti on need sarnased ilmastiku-, geoloogiliste ja mullatingimuste poolest, mistõttu on seal toodetaval õlil samasugused omadused nagu praegu kaitstud päritolunimetusega „Sierra de Cádiz” hõlmatud õlil.

Need kolm omavalitsusüksust on Cádizi provintsis asuv Puerto Serrano ning Sevilla provintsis asuvad Algámitas ja Villanueva de San Juan.

Välja jäetakse tootmispiirkonna pindala, kuna tegemist on suurusega, mis võib aja jooksul muutuda.

3.4. Punkt D „asjaolud, mis tõestavad, et toode pärineb asjaomasest piirkonnast”:

Kõnealuse punkti sõnastust kavatsetakse muuta järgmiselt:

„Võetakse kõik asjakohased meetmed, et tagada kaitstud toote kvaliteet ja päritolu ning vastavus käesolevale spetsifikaadile.

Oliiviistandused, õlipressimisettevõtted ning pakendamis- ja turustamisettevõtted, kes soovivad oma tootele kaitstud päritolunimetust (KPN) „Sierra de Cádiz”, peavad asuma tootmispiirkonnas ja laskma end kanda nimetust haldava asjaomase asutuse peetavasse registrisse. Nimetatud registrid on järgmised:

— oliiviistanduste register;

— õlipressimisettevõtete register;

— pakendamis- ja turustamisettevõtete register.

Selleks et kinnitada pakendatud toote päritolu ja vastavust muudele käesolevas spetsifikaadis esitatud nõuetele, peab tootel olema lisamärgis, mille nimetust haldav asutus väljastab kedagi diskrimineerimata spetsifikaadi punktis C „Piirkonna asukoht ja ulatus” kirjeldatud geograafilise piirkonna tootjatele ja spetsifikaadi nõudeid täitvatele pakendamisettevõtetele kooskõlas kehtivate õigusaktidega.

Kui KPNiga „Sierra de Cádiz” hõlmatud õli tarnitakse pakendamata kujul, tuleb sellele toote jälgitavuse huvides lisada saatedokument, mis sisaldab andmeid vähemalt järgmise kohta: saatja, transportija ja saaja, toote tähis, ainukordne viitenumber, toote sertifikaat ja kogus, väljastamiskuupäev, üleandmiskoht ja pakendamata õli tootmiskoha pädev asutus.”

Põhjendus: spetsifikaadi punkti D sõnastust muudetakse eesmärgiga viia see vastavusse kehtivate kohaldatavate õigusaktidega.

3.5. Punkt E „tootmismeetodi kirjeldus”:

Viljelusmeetodid

Meetodite hulka lisatakse poolharimine ja harimata jätmine.

Põhjendus: nimetatud meetodite kasutamine viljelusaladel on tavapärane ja need ei mõjuta toote kvaliteeti.

Jäetakse välja lause „Seetõttu tuleb rõhutada, et harimata jätmise meetodit ei kasutata üldse”.

Põhjendus: nagu eelmises lõigus on öeldud, harimata jätmise meetodit siiski kasutatakse.

Tootmisprotsessi etapid

Pressimine:

jäetakse välja lause „Pressimine toimub tavaliselt vasarveskis”.

Põhjendus: oliive võidakse pressida eri meetodite abil sõltuvalt pressimisvajadustest ja olemasolevatest seadmetest, tingimusel et meetodiga ei kahjustata spetsifikaadis osutatud õli kvaliteeti.

Tahke ja vedela aine eraldamine:

lausest „Eraldamine toimub tavaliselt massi tsentrifuugimise teel …”

jäetakse välja sõna „tavaliselt”.

Põhjendus: tahke ja vedela aine eraldamine toimub tsentrifuugimise teel.

Välja jäetakse viide kolme etapi meetodile.

Põhjendus: tegemist on vananenud meetodiga, mida enam ei kasutata.

Vedelike eraldamine:

välja jäetakse segameetod.

Põhjendus: tegemist on vananenud meetodiga, mida enam ei kasutata.

Pakendamine ja ladustamine:

lausest „Kaitstud päritolunimetusega „Sierra de Cádiz” seotud ettevõtted kasutavad enamasti roostevabast terasest mahuteid”

jäetakse välja sõna „enamasti”.

Põhjendus: õli on lubatud hoida üksnes roostevabast terasest mahutites.

Jäetakse välja piirang, mille kohaselt võib õli pakendada üksnes klaaspakenditesse, ja lubatakse kasutada kehtivatele sanitaartehnilistele nõuetele vastavaid pakendeid.

3.6. Punkt F „seos kvaliteedi ja geograafilise piirkonna vahel”:

Muudetakse punkti pealkirja, nii et see vastab määruses (EÜ) nr 510/2006 sätestatule.

3.7. Punkt G „kontrolliasutus”:

Pakutakse välja järgmine sõnastus:

„G. spetsifikaadi järgimise kontrollimine Spetsifikaadi järgimist enne toote turustamist kontrollitakse vastavalt nõukogu 20. märtsi 2006. aasta määrusele (EÜ) nr 510/2006. Kontrollimise eest vastutavaks pädevaks ametiasutuseks on määratud Dirección General de Industrias y Calidad Agroalimentaria de la Consejería de Agricultura y Pesca de la Junta de Andalucía – C/ Tabladilla, s/n – 41071 Sevilla – España – Telefon +34 955032278 – Faks +34 955032112 – E-post: dgipa.cap@juntadeandalucia.es Teavet seoses spetsifikaadi nõuete järgimist kontrollivate üksustega võib leida järgmisel aadressil: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/aceite-de-oliva.html Konkreetsed ülesanded tulenevad spetsifikaadi järgimise kontrollimisest enne toote turustamist.”

Põhjendus: viide reguleerivale asutusele jäetakse välja seetõttu, et spetsifikaadi järgimist kontrollib pädev asutus, ja lisatakse nimetatud asutuse veebisaidi aadress, kust saab teavet kõnealust kontrolli teostava üksuse kohta.

3.8. Punkt H „eriteave märgistamise kohta”:

Lauses

„Märgistel ja lisamärgistel peab olema maining Denominación de Origen „Sierra de Cádiz” ”

on sõna „maining” asendatud sõnaga „märge”, nii et see vastab määruses (EÜ) nr 510/2006 kasutatud terminile, ja välja on jäetud sõnad „Sierra de Cádiz”.

Lisatud on ka järgmised sõnad:

„või ühenduse sümbol ja nimetus „Sierra de Cádiz”.”

Lause oleks järgmine:

„Märgistel ja lisaetikettidel peab olema märge „Denominación de Origen Protegida” (kaitstud päritolunimetus) või ühenduse sümbol ja nimetus „Sierra de Cádiz”.”

Põhjendus: nii vastab sõnastus määruses (EÜ) nr 510/2006 sätestatule.

Teksti sõnastust muudetakse järgmiselt:

„Märgiste läbivaatamise ja registreerimise abil jälgib nimetust haldav asutus kaitstud päritolunimetuse korrektset kasutust kaitstud toodete eri kaubamärkide märgistel. Edasimüüja võib vastavusmärki (nimetuse logo) kasutada üksnes tingimusel, et ta täidab nõudeid värvidele, mõõtmetele ja kujule ning muid reguleeriva asutuse poolt märgi kasutuseeskirjades esitatud nõudeid.”

Jäetakse välja viide määrusele.

3.9. Punkt I „õigusaktidest tulenevad nõuded”:

Ajakohastatakse teavet seoses toote suhtes kohaldatavate riiklike ja ühenduse õigustaktidega.

KOONDDOKUMENT

NÕUKOGU MÄÄRUS (EÜ) nr 510/2006

„SIERRA DE CÁDIZ”

EÜ nr: ES-PDO-0105-0219-10.03.2011

KGT ( ) KPN ( X )

1. Nimetus:

„Sierra de Cádiz”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.5. Õlid ja rasvad (või, margariin, õlid jne)

3.2. Toote kirjeldus, mida punktis 1 esitatud nimetus tähistab:

Ekstra-neitsioliiviõli, mis saadakse õlipuu (Olea Europea L.) sortide „Lechín de Sevilla”, „Manzanilla”, „Verdial de Huévar”, „Verdial de Cádiz”, „Hojiblanca”, „Picual”, „Alameña de Montilla” ja „Arbequina” viljadest mehhaaniliste meetodite abil, mis ei muuda õli omadusi ja mille puhul säilivad õli tooraineks olevate viljade maitse, lõhn ja omadused.

Õlide füüsikalised, keemilised ja organoleptilised omadused:

— maksimaalne happesus: 0,6°;

— peroksiidarv: kuni 18 milliekvivalenti aktiivset hapnikku kg kohta;

— ultraviolettkiirguse absorptsioon (K270): kuni 0,20;

— niiskusesisaldus: kuni 0,1 %;

— lisandid: kuni 0,1 %.

Õlil on keskmise tugevusega kuni intensiivne puuviljaline roheliste või küpsete oliivide lõhn, mis meenutab looduses kasvavate viljade lõhna, ning kergelt kuni keskmiselt mõru ja terav maitse, mis tundub suus tasakaalustatuna.

3.3. Tooraine (üksnes töödeldud toodete puhul):

Oliivid, mis saadakse järgmistelt õlipuusortidelt:

„Lechín de Sevilla”, „Manzanilla”, „Verdial de Huévar”, „Verdial de Cádiz”, „Hojiblanca”, „Picual”, „Alameña de Montilla” ja „Arbequina”.

3.4. Sööt (üksnes loomse päritoluga toodete puhul):

Ei kohaldata.

3.5. Tootmise erietapid, mis peavad toimuma määratletud geograafilises piirkonnas:

Kõik tootmisetapid, sealhulgas pakendamine, peavad toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Kohustuslik on toote pakendamine päritolukohas. Nimetatud nõude eesmärk on kaitsta paremini toote kvaliteeti ja autentsust ning seega ka kaitstud päritolunimetuse mainet, mille eest kannavad ühiselt ja täiel määral vastutust päritolunimetusest kasusaajad. Päritolunimetusest kasusaajate vastutuse all olevas tootmispiirkonnas tehtav kontroll on kahtlemata põhjalik ja süstemaatiline ning seda teostavatel asjatundjatel on kõnealuse toote kohta eriteadmised. Väljaspool tootmispiirkonda on raske tagada toote kvaliteedi garanteerimiseks vajaliku kontrolli tõhusust.

Toode pakendatakse eri tüüpi, kehtivatele sanitaartehnilistele nõuetele vastavatesse pakenditesse.

3.7. Erieeskirjad märgistamise kohta:

Reguleeriv asutus annab loa märgiste ja nendel kasutatava märgi kasutamiseks ning märgistel peab olema märge „Denominación de Origen Protegida” (kaitstud päritolunimetus) või ühenduse sümbol ja nimetus „Sierra de Cádiz”.

Lisamärgised väljastab reguleeriv asutus vastavalt kvalifitseeritud õli hulgale.

4. Geograafilise piirkonna täpne määratlus:

Tootmispiirkond asub Cádizi provintsi kirdeosas. See hõlmab nimetatud provintsi kaheksat omavalitsusüksust: Alcalá del Valle, Algodonales, Olvera, El Gastor, Setenil de las Bodegas, Torrealháquime, Puerto Serrano ja Zahara de la Sierra, mis asuvad Sierra de Cádizi piirkonnas, ja nelja Sevilla provintsi omavalitsusüksust: Algámitas, Coripe, Pruna ja Villanueva de San Juan.

5. Seos geograafilise piirkonnaga:

5.1. Geograafilise piirkonna eripära:

Kaitstud õlide valmistamiseks kasutatavate oliivide tootmispiirkond asub Lijari ja Algodonalese mäeahelike vahel; edelas piirneb see Grazalema ja kirdes Terrili mäeahelikuga.

Piirkond asub Sierra de Grazalema looduspargi naabruses. Kaks kõnealuse päritolunimetusega seotud omavalitsusüksust, Zahara de la Sierra ja El Gastor, asuvadki nimetatud looduspargi alal; see annab selge ettekujutuse siin käsitletava piirkonna loodus- ja geograafilisest keskkonnast. Samuti tuleb rõhutada territooriumi looduskeskkonna eripärasid, eelkõige oliiviistanduste tahumatut ja järsku pinnamoodi.

Määratletud geograafiline piirkond on Sierra de Cádizi piirkonnas asuv looduslik ala. See asjaolu tuleneb nimetatud ala pinnamoe ja kliima selgetest eripäradest, mis koos mullatüübiga loovad tingimused laialdaseks oliivikasvatuseks kõnealuses piirkonnas.

Oliivikasvatus ongi kõige enam levinud määratletud piirkonnas ja see on erilisel moel seotud nimetatud omavalitsusüksuste elanike eluviisiga; see ei ole nii Sierra de Cádizi ülejäänud asulates, kus oliivikasvatusel ei ole olulist rolli ja kus on mõned kohaliku tähtsusega istandused.

Piirkonna peamised eripärad on järgmised:

— üle 20 %-lise kallakuga nõlvad, mille osakaal on 38 %;

— kõrgus merepinnast üle 500 meetri 90 %-l juhtudest;

— sademete hulk üle 600 liitri aastas;

— kontinentaalne kliima.

5.2. Toote eripära:

Kogu Sierra de Cádizi pressimisettevõtetes toodetava oliiviõli eripära tuleneb kõnealuse piirkonna oliivisortide segamisest, kusjuures selgelt on ülekaalus sort „Lechín”. Vastavalt õlipuude arvule on sortide tähtsuse järjekord järgmine: „Lechín de Sevilla”, „Manzanilla”, „Verdial de Huévar”, „Verdial de Cádiz”, „Hojiblanca”, „Picual”, „Alameña de Montilla” ja „Arbequina”.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Sierra de Cádiz on väga traditsiooniline ja kõige tüüpilisem oliivikasvatuspiirkond Cádizi provintsis. Piirkond asub Cádizi provintsi loodeosas ning piirneb Sevillaga, paiknedes Lijari ja Algodonalese mäeahelike vahel; edelas külgneb piirkond „Sierra de Grazalema” looduspargi ja Sevilla provintsis asuva Sierra del Terrili mäeahelikuga. Piirkonnas on määravaks teguriks selle kõrgus (1 800 m), mis mõjutab kliimat; see on palju külmem kui rannikualal ja sademete hulk on ligikaudu 600 mm.

Sorti „Lechín” iseloomustab selle elujõud ja kohanemine kõnealusele mäestikule omase lubjakivimullaga. Tegemist on küllalt viljaka, varakult valmivate viljadega sordiga, mis on vastuvõtlik heade ja halbade saagiaastate vaheldumisele. Kõnealust sorti kasutatakse kaitstud päritolunimetusega oliiviõlide peamise toorainena ja seda segatakse teiste sortidega, mistõttu kõnealused õlid on eripärased ja ülejäänutest täiesti erinevad.

Organoleptilistest omadustest on kaitstud õlidel keskmise tugevusega kuni intensiivne puuviljaline roheliste või küpsete oliivide lõhn, mis meenutab looduses kasvavate viljade lõhna, ning kergelt kuni keskmiselt mõru ja terav maitse. Tänu õli valmistamisel kasutatavatele paljudele eri oliivisortidele on maitse väga tasakaalustatud.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Spetsifikaadi terviktekst on kättesaadav järgmisel veebisaidil:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/PliegoSierradeCadizmodificado.pdf

või

minnes otse piirkondliku põllumajandus- ja kalandusnõukogu (Consejería de Agricultura y Pesca) kodulehele (http://www.juntadeandalucia.es/agriculturaypesca/portal) ning klõpsates järgmistele linkidele: „Industrias Agroalimentarias”/„Calidad y Promoción”/„Denominaciones de Calidad”/„Aceite de Oliva Virgen Extra”; spetsifikaat asub kvaliteedinimetuse all.

(1) ELT L 93, 31.3.2006, lk 12.